U-Moyo Uba Yisiphathamandla Sesithathu Ukubulawa yiCovid 19
Umuyi uLietenant General Sibusiso Moyo wayekubutho njalo wathola udumo ngesikhathi sokukhitshwa embusweni, kukamuyi owayengumongameli uRobert Mugabe ngomnyaka ka2017 enguye owazisa uzulu ukuthi ibutho laselithethe intambo zombuso ukuze kulungisiswe okwasokuwonakele elizweni.
BULAWAYO — Umphathintambo obekhangele ngokudlelana kweleZimbabwe lamanye amazwe womhlaba kasekho. Uhulumende ubike ukuba uMnu. Sibusiso Moyo ubhubhe lamhlanje ekuseni, ngemva kokukhulelwa ngumkhuhlane weCOVID-19. Umuyi u Lietenant General Sibusiso Moyo wayekubutho njalo wathola udumo ngesikhathi sokukhitshwa embusweni, kukamuyi owayengumongameli uRobert Mugabe ngomnyaka ka2017 enguye owazisa uzulu ukuthi ibutho laselithethe intambo zombuso ukuze kulungisiswe okwasokuwonakele elizweni. Owayelilunga ledale lephalamende kuSenate emele iTsholotsho Umnumzana Believe Gaule uncoma imisebenzi kamuyi. “USibusiso wenze umsebenzi omkhulu kakhulu, i kakhulu ukukhulula ilizwe akwenzayo lesikhathi asebenze khona esesibuthweni waqansa waze wafika ezingeni elikhulu. Siyananzelela ukuthi wanceda ekuletheni i new dispensation lalapho engu Foreign Affairs minister uzamile ukuxhumanisa ilizwe leZimbabwe lamanye amazwe lalokhu okwakonakele ngesikhathi sika Mugabe sesingani singo simayedwa uzamile ukuveza ubuso obungcono belizwe leZimbabwe ukuze sidlelane lamanye amazwe.” Elinye njalo Ilunga lebandla leZANU PF koBulawayo umnunzana Malaki Nkomo lisekela lokhu. “IZimbabwe ilahlekelwe liqhawe leqiniso, iqhawe esilibone ngemisebenzi kusukela empini kuze kube yisikhathi esingene ngaso ku second Republic. Ngumuntu osebenze ngendlela enhle kakhulu ukuthi lamuhlanje singa bantu beZimbabwe zikholisela ngaphansi kuka Mnangagwa ubengunye wabantu abazimiselayo ukuthi loba equnywa kame akhulume iqiniso elikhona.” Omunye oncoma umsebenzi kaMoyo ngumnumzana Greater Sibanda umgcinisihlalo we Vuselela Restore uMhlahlandlela. “Ubaba uMoyo ubendoda ebilesithunzi esebenze kakhulu ngesikhathi kukhitshwa uMugabe kube kanti ubevele esebenzele ilizwe emuva. Ubelesibindi sokuthi abizele ukuthi uMugabe ame eceleni, kuyinto emangalisayo kakhulu kumsebenzi awenzileyo. Usebenze kakhulu njalo ekuhlanzeni isimo selizwe ebesesinuka khahla phambili kwamanye amazwe kodwa kasawuqedanga umsebenzi wakhe.” UMnumzana Xolani Ngwenya, ilunga leMthwakazi Republic Party uthi ukulahlekelwa yisihlobo kubuhlungu ethi kodwa isabelo seMatabeleland asizange saphathiswa yikubakwakhe embusweni. “Sikhala labo abako Moyo ngokulahlekelwa ngomunye wabo kodwa thina ngapha eMatabeleland asizange sibone ukuthi wasinceda ngani ngoba sathi sibona engene esihlalweni laye sephezulu khonale sasisithi uzasinceda ngapha kithi kodwa hayi aluzange lufike uncedo wayephilela khonale. So kithi nje kuyafana lamanye amalanga nje akutshiyananga.” Unkosikazi Sanele Donga isakhamuzi sakoBulawayo ukhala labakoMoyo. “Eqinisweni mina umuyi uSB Moyo ngiqale ukuba mazi ngomyaka ka2017 ngesikhathi seCoup. Phambili kwalokhu bengingamazi. Ngesikhathi esengu Foreign Affairs minister ngibona eyenze umsebenzi o- fair lanxa ngapha emaNdebeleni kasizange sibone akwenzileyo okubambekayo. Mina ngibona ukuthi iziphathandla kufanele zikhumbule ukuthuthulisa izigaba zazo nxa zisaphila.” UMoyo yisiphathamandla sikaHulumende esesithathu ukubulawa ngumkhuhlane weCOVID kulandela ukubhubha kowayengumphathintambo wezokulima uMnu. Perence Shiri kanye loMphthintambo wesabelo seManicaland uNkosikazi Ellen Gwaradzimba. ULt-Gen Moyo uzalelwe eMunene Mission Hospital eMberengwa ngomnyaka ka1960. Ubengumntwana wesithathu Phakathi kwemuli yabantwana abayisitshiyagalombili njalo waphatheka empini yenkululeko kusukela ngomnyaka ka1977 ngesikhathi efunda ezinga likaForm 3 eManama Secondary School. ULt-Gen Moyo wangena empini yenkululeko ngakweleBotswana elomzawakhe uAir Marshal Elson Moyo. Uthe ephenduka ekhaya wavuselela imfundo yakhe wacina ethole idegree lokudlelana lamanye amazwe ekholitshini eleUniversity of Zimbabwe leleZimbabwe Open University. U Moyo utshiye umkakhe uNkosikazi Loice Matanda Moyo, ongumgcinisihlalo wekomishini ebona ngezenkohlakalo eyeZimbabwe Anti-Corruption Commission.